《秋湖泛月歌》
清代·朱清远

疏星落落银河空，纤云碧宇盘秋容。湖光月光一气化，双舻呕轧摇烟中。

莹然一镜玻璃豁，千山倒涌千芙蓉。中流照影影溶漾，心胆魂魄都玲珑。

两鬓幽兰花怒放，露华微浸芳磬浓。萤点晦明水纹逗，柳阴淡荡风力慵。

晚荷夜香转清绝，天香傥共飘璇穹。微尘大千界远隔，清气卅六天应通。

珊珊顿欲翥仙骨，广寒即此疑仙宫。独惜冷泉亭咫尺，隔山未得洄溯从。

不然乘兴遂幽讨，梯云直上飞来峰。秋心上诉嫦娥下，携我入月凌罡风。

却从月中看湖月，定如玉泉一掬青濛濛。

作者简介：朱清远，字渌芙，仁和人。有《晚香阁诗钞》。